Na osnovu člana 16 stav 7 i člana 17 stav 2 Zakona o lobiranju („Službeni list CG“, broj 54/24), Ministarstvo pravde donijelo je

**PRAVILNIK O PROGRAMU I NAČINU POLAGANJA ISPITA ZA OBAVLJANJE POSLOVA LOBIRANJA**

Predmet

Član 1

Ovim pravilnikom propisuje se program i način polaganja ispita za obavljanje poslova lobiranja (u daljem tekstu: ispit), sastav i način obrazovanja Komisije za polaganje ispita (u daljem tekstu: Komisija), visina naknade za rad u Komisiji, kao i visina troškova polaganja ispita i obrazac uvjerenja o položenom ispitu.

Upotreba rodno osjetljivog jezika

Član 2

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Program ispita

Član 3

Ispit se polaže po programu za polaganje ispita koji sadrži sljedeće predmete:

1) Ustavni sistem Crne Gore;

2) Državna uprava i organizacija državne uprave;

3) Lokalna samouprava;

4) Lobiranje i djelatnost lobiranja;

5) Sprečavanje sukoba interesa u vršenju javne funkcije;

6) Krivična djela protiv službene dužnosti, platnog prometa i privrednog poslovanja i državnih organa.

Program iz stava 1 ovog člana, sastavni je dio ovog pravilnika (Prilog 1).

Ispitna komisija

Član 4 ﻿

Ispit se polaže pred Komisijom koju obrazuje direktor Agencije za sprečavanje korupcije (u daljem tekstu: Agencija).

Komisiju čine predsjednik, koji je predstavnik Agencije i dva člana i to: jedan predstavnik organa državne uprave nadležnog za poslove pravosuđa i jedan predstavnik organa državne uprave nadležnog za javnu upravu, koji imaju najmanje deset godina radnog iskustva.

Predsjednik i članovi Komisije imaju zamjenike.

Predsjednik, članovi i njihovi zamjenici imenuju se na vrijeme od tri godine i isto lice može biti ponovo imenovano.

Rješenjem o obrazovanju Komisije određuje se za koje će predmete biti zaduženi predsjednik i članovi Komisije.

Administrativne poslove za potrebe Komisije obavlja sekretar Komisije, koji se određuje iz reda zaposlenih u Agenciji.

**Naknada za rad**

Član 5

Predsjednik, članovi, odnosno zamjenici i sekretar Komisije imaju pravo na naknadu za rad u visini do 50% prosječne bruto zarade u Crnoj Gori u prethodnoj godini, koja se isplaćuje u neto iznosu, za mjesec u kojem je održan ispit.

Organizovanje ispita

Član 6

Predsjednik Komisije određuje datum, vrijeme i mjesto polaganja ispita koji se objavljuju na internet stranici Agencije, najkasnije 30 dana prije polaganja ispita.

Predsjednik Komisije zakazuje ispit najmanje dva puta godišnje.

Podnošenje prijave za polaganje ispita

Član 7 ﻿

Prijava za polaganje ispita podnosi se Agenciji, najkasnije deset dana prije datuma određenog za polaganje ispita.

Uz prijavu iz stava 1 ovog člana kandidat je dužan da priloži dokaz o visokom obrazovanju, VI nivo kvalifikacije obrazovanja, u skladu sa Zakonom o lobiranju.

O ispunjenosti uslova za polaganje ispita Agencija donosi rješenje, u roku od osam dana od dana prijema prijave.

Rješenje kojim se odobrava polaganje ispita, dostavlja se kandidatu.

Spisak kandidata kojima je odobreno polaganje ispita objavljuje se na internet stranici Agencije.

Troškovi ispita

Član 8

Visina troškova polaganja ispita iznosi 10% prosječne bruto zarade u Crnoj Gori za prethodnu godinu, prema podacima organa uprave nadležnog za poslove statistike.

Dokaz o uplati troškova polaganja ispita, kandidat je dužan da preda sekretaru Komisije prije početka polaganja ispita.

Način polaganja ispita

Član 9

Ispit se polaže putem pisanog testa.

Pisani test iz stava 1 ovog člana sadrži pitanja iz predmeta predviđenih programom za polaganje ispita.

Pitanja iz stava 2 ovog člana i spisak tačnih odgovora koji će se koristiti prilikom pregledanja i ocjenjivanja izrađenih testova na osnovu pojedinačnih predloga predsjednika i članova, odnosno zamjenika, utvrđuje Komisija.

Pisani test izrađuje se pod šifrom, a sadržaj pisanog testa istovjetan je za sve kandidate.

Vrijeme izrade pisanog testa određuje Komisija.

Uspjeh na ispitu

Član 10

Članovi Komisije pregledaju izrađene pisane testove, u vrijeme koje odredi predsjednik Komisije, a najkasnije u roku od sedam dana od dana polaganja ispita.

Ako je kandidat tačno odgovorio na najmanje 2/3 pitanja, ocjenjuje se ocjenom "zadovoljava".

Ako je kandidat netačno odgovorio na više od 1/3 pitanja, ocjenjuje se ocjenom "ne zadovoljava" i nije položio ispit.

Sekretar Komisije obavještava kandidata o rezultatima pisanog testa, najkasnije u roku od deset dana od dana polaganja ispita.

Pravila polaganja ispita

Član 11

Prije početka ispita sekretar Komisije utvrđuje identitet kandidata uvidom u ličnu kartu ili drugu javnu ispravu sa fotografijom i upoznaje kandidata sa pravilima kojih se mora pridržavati tokom polaganja ispita.

Za vrijeme ispita kandidatima nije dozvoljena međusobna komunikacija, upotreba personalnog računara i mobilnog telefona ili drugih sredstava koja ometaju polaganje ispita, niti napuštanje prostorije u kojoj se obavlja ispit.

Kandidat koji ne poštuje pravila iz stava 2 ovog člana, biće isključen iz daljeg postupka polaganja ispita.

Izradi pisanog testa prisustvuje sekretar i jedan član Komisije.

Kandidat je dužan da sekretaru Komisije preda pisani test najkasnije istekom vremena određenog za njegovu izradu, a sekretar će na pisanom testu zabilježiti vrijeme predaje.

Kandidat je dužan da poslije predaje pisanog testa napusti prostoriju u kojoj se polaže ispit.

Odlaganje ispita

Član 12

Komisija može, na pisani zahtjev kandidata, odložiti polaganje ispita, odnosno započeto polaganje ispita zbog bolesti kandidata ili drugih opravdanih razloga za sljedeći rok za polaganje ispita.

Ponovno polaganje ispita

Član 13

Kandidat koji nije položio ispit može ponovo polagati ispit, u sljedećem roku za polaganje ispita.

Smatra se da kandidat nije položio ispit i u slučaju kad prije početka polaganja ispita izjavi da odustaje od polaganja ispita, ne preda pisani test, ne pristupi polaganju ispita ili odloženom polaganju.

Kandidat koji ponovo polaže ispit dužan je da nadoknadi troškove polaganja ispita u skladu sa članom 8 ovog pravilnika.

Zapisnik

Član 14

O toku ispita sekretar Komisije vodi zapisnik.

Zapisnik iz stava 1 ovog člana sadrži:

- lično ime, očevo ime i rođeno prezime kandidata;

- dan, mjesec, godinu i mjesto rođenja kandidata;

- broj rješenja kojim je odobreno polaganja ispita;

- sastav Komisije;

- datum, vrijeme i mjesto polaganja ispita;

- konstataciju u slučaju odustanka kandidata od započetog polaganja ispita;

- konstataciju u slučaju odlaganja započetog ispita, kao i razloge odlaganja;

- konstataciju u slučaju isključenja kandidata iz postupka polaganja ispita, kao i razloge isključenja;

- vrijeme trajanja ispita;

- ocjenu pisanog testa, sa brojem tačnih odgovora;

- vrijeme završetka polaganja ispita.

Zapisnik potpisuju predsjednik, članovi, odnosno zamjenici i sekretar Komisije.

Sastavni dio zapisnika su i pisani testovi.

Uvjerenje

Član 15

O položenom ispitu Agencija izdaje uvjerenje, najkasnije u roku od 15 dana od dana kad je kandidat položio ispit.

Uvjerenje iz stava 1 ovog člana izdaje se na obrascu koji je sastavni dio ovog pravilnika (Prilog 2).

Prestanak važenja

Član 16

Danom stupanja na snagu ovog pravilnika prestaje da važi Pravilnik o programu i načinu polaganja ispita za obavljanje poslova lobiranja ("Službeni list CG", br. 60/15 i 110/20).

Stupanje na snagu

Član 17

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj:

Podgorica, \_\_\_\_\_\_ 2024. godina

Ministar,

mr Bojan Božović

Prilog 1

PROGRAM ZA POLAGANJE ISPITA ZA OBAVLJANJE POSLOVA LOBIRANJA

1. **Ustavni sistem Crne Gore:**

**Ustav Crne Gore:** Osnovni principi - suverenost, demokratija, vladavina prava, podjela vlasti, državni simboli, teritorija, jezik i pismo, državljanstvo, vjeroispovijesti, zakonodavstvo i granice slobode.

**Slobode i prava:** Osnovni principi; Lične slobode i prava; Političke slobode i prava; Ekonomske, socijalne i kulturne slobode i prava; Prava pripadnika manjinskih naroda i drugih manjinskih nacionalnih zajednica.

**Uređenje vlasti:** Skupština Crne Gore (sastav i izbor, mandat, imunitet, nadležnost, predlaganje zakona, zasijedanje, odlučivanje i raspuštanje, prava i dužnosti poslanika, interpelacija i parlamentarna istraga); Predsjednik Crne Gore (izbor, nadležnost, prestanak mandata, vršenje funkcije); Vlada Crne Gore (sastav, izbor, nadležnost, nespojivost funkcije, pitanje nepovjerenja, prestanak mandata); Državna uprava; Lokalna samouprava, Način odlučivanja u lokalnoj samoupravi i oblici lokalne samouprave; Pojam opštine; Svojinska ovlašćenja; Finansiranje i samostalnost opštine.

**Literatura:** Ustav Crne Gore.

**2. Državna uprava i organizacija državne uprave:** Poslovi državne uprave; Organi državne uprave - pojam, načela rada; Javnost i transparentnost rada organa državne uprave; Ministarstva; Drugi organi uprave - uprave, sekretarijati, zavodi, direkcije i agencije; Unutrašnja organizacija organa državne uprave; Propisi ministarstava; Upravljanje i odgovornost u organima državne uprave; Državna uprava i građani; Odnosi organa državne uprave i Vlade Crne Gore; Odnosi između ministarstava; Odnosi između ministarstava i organa uprave; Odnosi ministarstava prema Skupštini Crne Gore; Odnosi organa državne uprave prema sudovima; Odnosi ministarstava prema organima lokalne samouprave; Odnosi organa uprave prema javnim ustanovama, javnim preduzećima i drugim pravnim licima čiji je osnivač država; Odnosi organa državne uprave prema nevladinim organizacijama; Prenošenje i povjeravanje poslova državne uprave; Sredstva za rad organa državne uprave.

**Literatura:** Zakon o državnoj upravi i Uredba o organizaciji i načinu rada državne uprave.

**3. Lokalna samouprava:** Lokalna samouprava: Pojam lokalne samouprave; Opština; Glavni grad; Prijestonica; Pravni status opštine; Poslovi lokalne samouprave; Imovina opštine; Organi opštine; Pravni status lokalnih funkcionera i službenika; Finansiranje opština; Mjesna samouprava; Učešće građana u ostvarivanju lokalne samouprave; Odnosi i saradnja lokalne samouprave i građana; Odnosi organa lokalne samouprave i državnih organa.

**Literatura:** Zakon o lokalnoj samoupravi.

**4. Lobiranje i djelatnost lobiranja:** Definicija lobiranja, Aktivnosti koje se ne smatraju lobiranjem, Javni funkcioner, Lobista, Naručilac lobiranja, Povezano lice, Načela lobiranja, Sukob interesa, Obaveze lobiste, Uslovi za obavljanje djelatnosti lobiranja, Zahtjev za izdavanje odobrenja za obavljanje djelatnosti lobiranja i dokumentacija, Odobrenje za obavljanje djelatnosti lobiranja, Registar lobista, Upis podataka u registar lobista, Prestanak važenja odobrenja za obavljanje djelatnosti lobiranja, Oduzimanje odobrenja za obavljanje djelatnosti lobiranja, Brisanje iz registra lobista, Podaci o naručiocu lobiranja, Legitimacija lobiste, Promjena podataka, Shodna primjena drugih zakona, Objavljivanje podataka, Zabrana obavljanja djelatnosti lobiranja, Izvještaj o radu lobiste, Sadržaj izvještaja o radu lobiste, Dužnost podnošenja obavještenja o sumnji na postojanje nedozvoljenog lobiranja, Ugovor o lobiranju, Nalog za lobiranje, Sadržina ugovora o lobiranju i naloga za lobiranje, Dokumentacija, Postupanje lobiste, Obustava i prekid postupka lobiranja, Principi djelovanja, Odgovornost lobiste, Prava lobiste, Dužnosti lobiste, Obaveze lobiranih lica, Nedozvoljeno lobiranje, Nadzor, Kaznene odredbe, Prelazne i završne odredbe Zakona o lobiranju, Podzakonski akti za sprovođenje Zakona o lobiranju.

**Literatura:** Zakon o lobiranju.

**5. Sprečavanje sukoba interesa u vršenju javne funkcije:** Javni interes, Privatni interes, Korist, Povezano lice, Poklon, Sukob interesa, Javni funkcioner, Vršenje drugih javnih poslova, Prenos upravljačkih prava u privrednim društvima, Vršenje rukovodećih i drugih funkcija u privrednom društvu, Vršenje javnih funkcija u privrednom društvu ili pravnom licu koje je u državnom vlasništvu, javnoj ustanovi ili drugom pravnom licu, Obaveza podnošenja ostavke, Ugovori o uslugama i poslovnoj saradnji, Izjava o postojanju sukoba interesa, Ograničenja po prestanku javne funkcije, Zabrana primanja poklona, Odbijanje poklona, Način raspolaganja poklonima, Evidencija poklona, Nezakonito primanje poklona, Sponzorstva i donacije organima vlasti, Pravno dejstvo odluka Agencije, Javnost rada Agencije, Kaznene odredbe Zakona o sprečavanju korupcije.

**Literatura:** Zakon o sprečavanju korupcije.

**6. Krivična djela protiv službene dužnosti, platnog prometa i privrednog poslovanja i državnih organa:**

**Krivična djela protiv službene dužnosti:** Zloupotreba službenog položaja, Nesavjestan rad u službi, Prevara u službi, Pronevjera, Primanje mita, Davanje mita, Protivzakonit uticaj, Navođenje na protivzakonit uticaj.

**Krivična djela protiv platnog prometa i privrednog poslovanja:** Primanje mita u privrednom poslovanju, Davanje mita u privrednom poslovanju, Zloupotreba položaja u privrednom poslovanju, Zloupotreba ovlašćenja u privredi, Oštećenje povjerioca, Utaja poreza i doprinosa, Pranje novca, Odavanje poslovne tajne, Onemogućavanje vršenja kontrole.

**Krivična djela protiv državnih organa:** Sprečavanje službenog lica u vršenju službene radnje, Napad na službeno lice u vršenju službene dužnosti, Lažno predstavljanje, Samovlašće.

**Literatura:** Krivični zakonik - Posebni dio.



**Prilog 2**

|  |  |  |
| --- | --- | --- |
| **AGENCIJA ZA SPREČAVANJE KORUPCIJE**  Na osnovu člana 17 stav 1 Zakona o lobiranju („Službeni list CG“, broj 54/24), Agencija za sprečavanje korupcije izdaje  UVJERENJE O POLOŽENOM ISPITU ZA OBAVLJANJE POSLOVA LOBIRANJA    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ iz \_\_\_\_\_\_\_\_\_\_\_\_\_\_\_\_\_\_\_\_\_\_\_ (ime i prezime) (mjesto stanovanja)  JMB / broj važeće strane putne isprave   |  | | --- | |  |     Ovim uvjerenjem se dokazuje da je imenovani/a položio/la ispit za obavljanje poslova lobiranja, pred Komisijom za polaganje ispita za obavljanje poslova lobiranja, dana \_\_\_\_\_\_\_\_\_\_\_\_\_\_\_ 20\_\_ godine.  (datum polaganja ispita) | |
| Broj \_\_\_\_\_\_\_\_\_\_\_\_\_ Datum \_\_\_\_\_\_\_\_\_\_\_ Mjesto \_\_\_\_\_\_\_\_\_\_\_ | Agencija za sprečavanje korupcije  Direktor  M.P.  \_\_\_\_\_\_\_\_\_\_\_\_\_\_\_\_\_\_\_\_ |
|  |  |